32003D0302
L 110/6
JURNALUL OFÍCIAL AL UNIUNII EUROPENE
DECIZIA COMISIEI
din 25 aprilie 2003
de stabilire a condițiilor speciale de import ale produselor pescărești originare din Sri Lanka
[notificată cu numărul C(2003) 1286]
(Text cu relevanță pentru SEE)
(2003/302/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11 alineatul (1),
întrucât:
(1)
O inspecție a fost efectuată în Sri Lanka în numele Comisiei pentru a verifica condițiile în care produsele pescărești sunt produse, depozitate și expediate către Comunitate.
(2)
Normele de inspecție veterinară și de monitorizare a produselor pescărești stabilite de legislația din Sri Lanka pot fi considerate echivalente cu cele prevăzute de Directiva 91/493/CEE.
(3)
În special, Direcția pentru pescuit și resurse acvatice [„Department of Fisheries and Aquatic Resources, (DFAR)”] din Ministerul Pescuitului și al Resurselor Oceanice este în măsură să verifice efectiv dacă legislația în vigoare este bine aplicată.
(4)
DFAR a garantat oficial că standardele stabilite de capitolul V din anexa la Directiva 91/493/CEE în ceea ce privește controalele sanitare și monitorizarea produselor pescărești vor fi respectate și că vor fi aplicate condiții de igienă echivalente cu cele care sunt stabilite de această directivă.
(5)
Este necesar să fie stabilite norme detaliate referitoare la produsele pescărești originare din Sri Lanka și importate în Comunitate, în conformitate cu Directiva 91/493/CEE.
(6)
Este de asemenea necesar să se întocmească o listă cu unitățile, navele-uzină și antrepozitele frigorifice desemnate, precum și o listă cu navele echipate pentru congelare în conformitate cu Directiva 92/48/CEE a Consiliului din 16 iunie 1992 de stabilire a normelor minime de igienă care se aplică produselor pescărești obținute la bordul anumitor nave, în conformitate cu articolul 3 alineatul (1) litera (a) punctul (i) din Directiva 91/493/CEE (3). Aceste liste trebuie întocmite pe baza unei comunicări a DFAR la Comisie.
(7)
Prezenta decizie trebuie aplicată la patruzeci și cinci de zile de la data publicării pentru a garanta perioada de tranziție necesară.
(8)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Direcția pentru pescuit și resurse acvatice din Ministerul Pescuitului și al Resurselor Oceanice este autoritatea competentă din Sri Lanka desemnată pentru verificarea și certificarea conformității produselor pescărești cu cerințele Directivei 91/493/CEE.
Articolul 2
Produsele pescărești originare din Sri Lanka și importate în Comunitate îndeplinesc dispozițiile articolelor 3, 4 și 5.
Articolul 3
(1) Fiecare lot este însoțit de un certificat de sănătate în original, numerotat, completat corect, datat și semnat, constând dintr-o singură foaie, în conformitate cu anexa I.
(2) Certificatul este redactat în cel puțin o limbă oficială a statului membru unde au loc controalele.
(3) Certificatul trebuie să conțină numele, calitatea și semnătura reprezentantului DFAR, precum și ștampila oficială a acestui organism, într-o culoare diferită de cea a celorlalte mențiuni.
Articolul 4
Produsele pescărești provin din unități, nave-uzină sau antrepozite frigorifice agreate sau din nave frigorifice înregistrate, enumerate de anexa II.
Articolul 5
Cu excepția produselor pescărești congelate în vrac și destinate fabricării conservelor, toate pachetele trebuie să aibă marcat cu litere indelebile mențiunea „SRI LANKA” și numărul de autorizare/de înregistrare al unității, a navei-uzină, a antrepozitului frigorific sau a navei echipate pentru congelare de origine.
Articolul 6
Prezenta decizie se aplică de la 17 iunie 2003.
Articolul 7
Prezenta decizie se adresează statelor membre.
Adoptată la Bruxelles, 25 aprilie 2003.